46. schôdza NR SR - 2.deň - B. popoludní
Dátum: 2019-06-19
Poslanec: Mazurek, Milan (ĽS Naše Slovensko)
Druh vystúpenia: Vystúpenie v rozprave

175. Vážený pán predseda Národnej rady Andrej Danko, vážený pán minister, neviem, či môžem hovoriť alebo počkám. Vážené kolegyne, kolegovia, ja by som očakával, že po tom, čo sa stalo vašej politickej strane, myslím tým SNS, v eurovoľbách, kde ste doslova utrpeli fatálnu porážku, zmeníte svoj prístup k svojej politike a prestanete predkladať takéto doslova a do písmena z môjho pohľadu vlastizradné návrhy. Aký má totiž zmysel posielať slovenských vojakov opätovne, už tretíkrát, pokiaľ si to dobre pamätám, tu vystupujem, na hranice Ruskej federácie provokovať tam s údajnými proklamovanými cieľmi, ktoré sa nikdy nemôžu naplniť, jednoducho neviem pochopiť. Sami vidíte, že to nikam nevedie. Sami vidíte, že jediné, čo prináša tento konfrontačný tón do geopolitiky, je šialenstvo, sankcie, ľudia trpia, narastá, narastajú ďalšie a ďalšie hrozby a vývoj nesmeruje vôbec dobrým smerom. A keď sa človek pozrie potom, čím vlastne vy argumentujete opätovne v ďalšom návrhu na ďalšie, prízvukujem ďalšie, lebo SNS už tretíkrát vysiela slovenských vojakov na ruské hranice týmto návrhom, čím argumentujete, prečo by to bolo dobré, tak hneď v prvom bode, v úvode, v tzv. v politických aspektoch a medzinárodných súvislostiach návrhu hovoríte o tom, že bezpečnostné hrozby, ktorým dnes členské štáty organizácie Severoatlantickej zmluvy čelia, kladú vysoké nároky na ich komplexné riešenie. Ale nikde ďalej v tomto návrhu, ani vo vašich prejavoch, ani v prejavoch pána Danka, ani nikoho ďalšieho z vašej strany som sa nedopočul, kto predstavuje tie bezpečnostné hrozby. Aký štát predstavuje pre Slovenskú republiku alebo pre členské štáty Severoatlantickej aliancie, ktoré sú v Európe, bezpečnostnú hrozbu? Nedokážete priamo konkretizovať, o koho sa má jednať a proti komu musíme tých vojakov posielať. Prečo to tam nenapíšete priamo? Toto ma zaujíma. A budem veľmi rád, keď mi na to odpoviete vo vašom vyjadrení, pretože tu síce hovoríte, že NATO čelí bezpečnostným hrozbám, ale žiadne reálne bezpečnostné hrozby tu nikto nevidí. Pán predseda, pán predseda, poprosím, aby ste spravili poriadok v sále, aby som mohol ďalej pokojne pokračovať v mojom prejave. Danko, Andrej, predseda NR SR 176. Ja spravím poriadok. Mazurek, Milan, poslanec NR SR 177. Ďakujem vám krásne. Danko, Andrej, predseda NR SR 178. Poprosím o kľud v sále. Mazurek, Milan, poslanec NR SR 179. Ďalej v tomto návrhu, pán minister obrany, uvádzate, že Severoatlantická aliancia, to je tá najšokujúcejšia vec, čo som zatiaľ o Severoatlantickej aliancii z dielne SNS čítal, je postavená na ochrane hodnôt, ako sú sloboda jednotlivca, demokracia, ľudské práva a vláda zákona. A kde, prosím vás, kde Severoatlantická aliancia šírila ľudské práva, vládu zákona, slobodu jednotlivca? V Juhoslávii? Kde bombardovali ženy a deti? Kde vraždili nevinných ľudí? Kde bombardovali obytné štvrte? Kde útočili priamo na civilné vlaky? Tam šírili ľudské práva bez mandátu OSN, samozrejme? Tam ochraňovali záujmy demokracie? Toto bolo to NATO, ktoré sa má starať o to, aby tu bola sloboda jednotlivca zabezpečovaná pre všetkých? Kde? V Sýrii? V Líbyi? V Iraku? Kde vidíme tú slobodu jednotlivca? Kde vidíme tu demokraciu, ktorú tu mali priniesť? Pretože čo vidím ja, je to, že kdekoľvek vstúpi NATO, vidíme terorizmus, násilie, smrť častokrát až miliónov ľudí, exodus celých národov vedúcich k imigračnej kríze, ktorej dnes Európska únia čelí. A my namiesto toho, aby sme sa vzopreli takýmto nezmyselným konfrontačným politikám, tak to plne podporujeme. A plne to podporujeme, ešte tu píšeme nezmyselné floskuly, ktoré nič neznamenajú, ktoré sú bezobsažné a ktorým sami neveríte, pretože po tom, čo NATO predviedlo v Juhoslávii, nikto nemôže hovoriť o žiadnych ľudských právach a demokracii. A aj napriek tomu to chcete obraňovať. Ďalej píšete, že za jeden zo základných elementov obrannej stratégie NATO sa považuje aspekt odstrašenia. Fantastické. A koho to chcete odstrašovať? Toto mi v tom návrhu chýba. Koho potrebujete odstrašiť? Aké hrozby tu máme, ktoré potrebujeme zastrašiť niekde ďaleko, niekde preč? (Zaznenie gongu.) A tých 152 slovenských vojakov, ktorých tam opätovne posielate spolu s tými stovkami, resp. tisíckami ďalších zahraničných vojakov, ktorí tu v Európe pôsobia, najčastejšie sa jedná o vojakov Spojených štátov amerických a Kanady, čo tí predstavujú? Akú skutočnú silu odstrašenia, ak už hovoríte o tom vašom veľkom nepriateľovi, teda o Ruskej federácii? Teda to by som, to by som chcel vedieť. To by ma zaujímalo, akým spôsobom takáto tzv. predsunutá prítomnosť, ako to nazývate, pomôže odstrašiť Rusko od toho útoku, o ktorom tu počúvame v podstate už asi od roku 2014, ako Rusi budú v Karlových Varoch? Ale zatiaľ nevidíme žiadny reálny čin, ktorý by potvrdzoval tieto vaše konšpiračné teórie a toto konšpiračné myslenie. Píšete tam, že obranu územia členských štátov NATO, ich obyvateľstva, vzdušného priestoru a námorných ciest a koridorov, a to pred akýmkoľvek ohrozením z akéhokoľvek smeru, v Lotyšsku, Poľsku pred ohrozením z akéhokoľvek smeru. Asi Nemci budú útočiť na tých Poliakov. Asi z Nemecka prídu tie útoky, zo Švédska, zo severských krajín. Jednoducho veď to napíšte priamo do tohto návrhu. Človeku sa to až zle číta, keď sa musí pousmievať nad tým, ako sa snažíte vyhnúť priamemu pomenovaniu štátu, proti ktorému je toto celé namierené, proti ktorému SNS-ka tu aktívne brojí a potom sa chodí do Moskvy klaňať a tváriť sa, že všetko je v poriadku a že oni to hrajú na jednu aj na druhú stranu, ale na ďalšej strane... (Prerušenie vystúpenia predsedajúcim.) Danko, Andrej, predseda NR SR 180. Prvýkrát vás v zmysle § 32 ods. 1 upozorňujem, aby ste sa držali témy. Ak budete pokračovať v inej téme, odoberiem vám slovo. Nech sa páči. Mazurek, Milan, poslanec NR SR 181. A nedržím sa témy? Nie je váš pán minister z vašej politickej strany? Danko, Andrej, predseda NR SR 182. Nie, nedržíte sa témy. Nech sa páči. Mazurek, Milan, poslanec NR SR 183. Pán Danko, kľud. Nie je váš pán minister z vašej politickej strany? Nepredkladá to vaša politická strana? To znamená, vy SNS predkladáte návrh, ktorý potom idete, alebo ktorý si chcete potom vyžehliť nejak v Ruskej federácii. A jasné, že sa vás to dotýka, lebo poukazujem priamo na dvojtvárnosť vašej politiky. Vadí vám to, pretože na jednej strane hovoríte niečo o slovanskom bratstve, o priateľstve, a na druhej strane posielate slovenských vojakov na ruské hranice. (Prerušenie vystúpenia predsedajúcim.)